Dr. M.J. du Plessis Gereformeerde Kerk Bellville Datum: 8 Oktober 2006 (oggend)
Sing vooraf: Psalm 19:3.
Lofpsalm 84:1, 6.
Na die wet bely ons voor God ons sondeskuld en bid vir vergewing van ons sondes met Psalm 16:1.
Skrilfesing: Matteus 19.
Teks: Kategismus Sondag 41. Matteus 19: 6b
Die Here het in sy skepping baie dinge saamgevoeg, wat maak dat die een nie sonder die ander kan voortbestaan nie.
Daar is byvoorbeeld 'n onlosmaakbare eenheid tussen Christus en sy kerk.
Net so is daar 'n onverbreekbare band tussen die gelowige en die Heilige Gees.
Dis alles dinge wat God ingestel het dat dit vir altyd so sal wees. Dit is verhoudinge wat die grootheid van God in sy werke verkondig.
As ons gaan kyk na die verhoudinge wat die Here tussen mense ingestel het, kry ons daar die verhouding waarvan die Here Jesus in hierdie gesprek van Hom met die Fariseërs praat: Die verhouding tussen man en vrou - die huweliksverhouding.
Dit is die een verhouding wat die Here ingestel het met die uitdruklike bevel dat hierdie verhouding nie weer opgebreek mag word nie.
Hierdie verhouding tussen man en vrou word deur die Here ingestel om 'n hele reeks funksies te vervul, waarvan die belangrikste is dat dit die verhouding tussen Hom en sy uitverkorenes moet weerspieël.
Kom ons kyk wat die doel van die huwelik is:
Die huwelik moet lewe bewaar, want deur die huwelik word die voortgang van die mensgeslag onderhou.
Dit bring ons by die tweede aspek van die huwelik ‑ die geestelike aspek daarvan. Die huwelik se eerste en hoogste doel is dat God twee mense saamvoeg om Hom te verheerlik.
Die derde aspek van die huwelik is dat dit ‘n verhouding is van hoop en vertroue.
Die vierde aspek van die huwelik is dat dit as basis van God se kerk getroetel moet word.
1. Die huwelik moet lewe bewaar, want deur die huwelik word die voortgang van die mensgeslag onderhou.
Eerste kyk ons na die aardse beginsel van die huwelik: Die Here het voorsien dat mense op 'n heel ander beginsel voortplant as diere.
In die mensdom moet elke man en vrou vir hom/haar een lewensmaat uitkies uit wie die Here kinders gebore laat word. So gaan die mensgeslag voort.
Daarby is die doel van die huwelik om die lewe vir die mens aangenaam te maak, omdat mense as lewensmaats aan mekaar toegewys word wat mekaar moet verryk en mekaar se laste moet dra.
Ons lees van die eensaamheid wat Adam deurgemaak het. Dit was so erg dat hy onder die diere vir hom ’n lewensmaat gesoek het - maar niks gekry het nie.
Die Here het toe vir hom 'n lewensmaat gemaak, en haar na hom toe gebring.
God het hulle dus as man en vrou vir mekaar bestem.
Nou glo ons nog al die eeue dat die Here vandag nog elke man en vrou in die huwelik saamvoeg dat hulle in hulle saamwees die heerlikheid van God kan (en moet) verheerlik.
Uit die skeppingsgeskiedenis is dit duidelik dat die huwelik nie iets is wat deur 'n menslike brein uitgedink of uitgevind is nie.
Dit is 'n instelling van God. Daarom is dit vir die Here 'n moet dat mense wat eenkeer getroud is, met mekaar getroud moet bly.
Al sou ons as mense watter rede ookal uitdink waarom 'n huwelik in die skeihof beland, vir die Here bly dit 'n oortreding om te skei.
Die Here verwag dat alle huweliksgenote op die basis van berou en bekering van hulle sondes sal afstand doen en in Hom vernuut word.
As alle getroudes dit doen, sal elke huwelik altyd vars en nuut bly.
2. Dit bring ons by die tweede aspek van die huwelik ‑ die geestelike aspek daarvan. Die huwelik se eerste en hoogste doel is dat God twee mense saamvoeg om Hom te verheerlik.
In die Ou Testament sê die Here al dat hierdie twee mense wat Hy in ’n huwelik verbind, een vlees sal wees.
Hulle word dus deur die Here tot 'n eenheid saamgevoeg ‑
nie net liggaamlik nie,
maar veral ook ten opsigte van hulle geloof en aanbidding.
In ons huwelikslewe moet ons altyd in gedagte hou dat die Here leer dat ons liggaam sy tempel is. Dit beteken dat daar 'n dubbele gemeenskapsverhouding in die huwelik is.
Die een is die verhouding van liefdesgemeenskap tussen man en vrou.
Die tweede een, is die verhouding van geloofs- en aanbiddingsgemeenskap met God.
As ons dit in gedagte het, dan gaan kyk ons na watter dinge alles in ons huwelike moet voorkom.
Die eerste is dat man en vrou saam 'n geloofsverhouding met die Here moet hê, soos wat die Here dit in sy Woord eis.
Man en vrou moet die Here saam aanbid.
Ons kan nie in 'n huwelik ingaan en maak asof ons gelowiges is, terwyl ons inderdaad valse of halwe gelowiges is nie.
Die Here se Woord moet leef in ons getroudes se omgang met mekaar en met die Here.
Daarom is dit logies dat die tweede verhouding 'n liefdesverhouding volgens God se Woord moet wees.
Die Here wil hê dat die liefdesverhouding in die huwelik die verhouding tussen Hom en sy kerk moet uitbeeld.
Daarom moet 'n man en vrou mekaar hulle hele lewe lank liefhê, omdat die trou van die Here daarin weerspieël moet word.
Egskeiding is vir die Here 'n simbool daarvan dat ons liefde onopreg is omdat dit rondval.
Dit is ook waarom die Here nie wil hê dat mense onkuis of losbandig moet lewe nie.
Eintlik vra die Here meer as dit: Hy wil nie hê dat ons ons moet skuldig maak aan enigiets wat aanleiding kan gee tot onkuisheid nie.
3. Die derde aspek van die huwelik is dat dit ‘n verhouding is van hoop en vertroue.
Soos wat man en vrou mekaar vertrou en op mekaar se steun hoop in donkerder tye, so moet ons hoop gerig wees op die getrouheid en krag van die Here om ons te dra in die donkerste oomblik wat daar is: die oomblik van ons dood.
Daardie oomblik verwag ons dat die getrouheid van sy liefde ons van die ewige dood sal vryspreek en in die ewige lewe sal vestig.
Ons kan nie daardie getrouheid van die Here verwag as ons eie liefde nie ook daardie eienskap dra nie.
Opgesom beteken dit alles dat die Here 'n man en vrou saambind in 'n huwelik
sodat hulle hulle saam kan oefen in die Godsaligheid.
Sodat hulle saam kan bid, en saam kan dank.
Dat hulle die Here saam kan loof wanneer Hy hulle seën,
maar dat hulle ook saam kan smeek wanneer hulle beproef word.
Hierdie fisiese gemeenskap tussen man en vrou moet dus 'n middel wees wat die geestelike gemeenskap moet ondersteun:
Tussen hulle onderling
Maar ook met God.
As ons al hierdie dinge weet, besef u meteens waarom die Here die ernstige eis aan ons stel dat ons nie mag skei nie. Hy het huweliksmaats saamgevoeg om sy raad tot sy eer uit te voer, en wat Hy saamgevoeg het, mag geen mens skei nie.
As ons teen hierdie agtergrond kyk na redes waarom ons mense soms huwelike opbreek, word ons diep, diep bang.
Die Here waarsku dat ons nie oor enige rede mag skei nie ‑ want Hy weet dat Hy met hierdie "enige rede" bedoel "enige soort sonde."
Daar is geen saak moontlik waaroor mense uitmekaar sal gaan nie, behalwe wanneer sonde hulle verhouding vertroebel.
Die algemeenste dinge wat huwelike laat verbrokkel, is
die feit dat ons mekaar geen lewensruimte gee nie - ons noem dit selfsug.
Dan is daar natuurlik ook nog losbandigheid.
Die probleem is dat waar sonde in die huwelik posvat, die eenheid tussen man en vrou verbreek word en daarmee saam is die beeld van die eenheid tussen God en sy kerk verlore.
4. Die vierde aspek van die huwelik is dat dit as basis van God se kerk getroetel moet word.
Daarom moet ons ons huwelike oppas en troetel as 'n groot kleinnood.
Ons moet altyd waak en bid dat die sonde ons nie oorval, en hierdie grootse instelling van die Here in ons lewens skade ly nie.
Onthou dat Jesus Christus se dood 'n versoeningsdaad was om die gebroke huwelik tussen God en sy kerk te herstel.
Hy het die straf gedra daarvoor dat die verhouding tussen die mensdom en God vertroebel is, en selfs verbreek geraak het, omdat die mens homself aan sonde oorgegee het.
Die een groot saak wat hieruit duidelik is, is dat die Here hiermee aantoon dat Hy 'n bepaalde werksmetode het:
Dit is dat wanneer daar skade kom tussen Hom en die mense wat Hom liefhet, Hy nie hierdie verhouding verbreek nie, maar herstel.
So gesteld is die Here daarop dat Hy met die dood hierdie verhouding herstel.
Ons moet in ons getroude lewens daarmee erns maak dat ons saam ons kragte ingooi om die eer van God te verheerlik. Waar ons kortkom, daar moet ons met 'n bekeringslewe biddend die saak met God en in ons huwelik regstel, sodat ons huwelik kan wees wat die Here vra dat dit moet wees.
Kom ons lees Kategismus Sondag 41 saam.
Datum: 8 Oktober 2006 (oggend)